Predkladacia správa

Slovenská republika je členským štátom Európskej banky pre obnovu a rozvoj (ďalej len EBOR). Sídlo tejto inštitúcie je v Londýne. 

Dňa 29. mája 1990 bola v Paríži prijatá a menom Českej a Slovenskej Federatívnej Republiky podpísaná Dohoda o založení Európskej banky pre obnovu a rozvoj, (ďalej len „Dohoda“). Na základe článku 62 ods. 1 dňom 28. marca 1991 nadobudla platnosť a týmto dňom vstúpila do platnosti aj pre Českú a Slovenskú Federatívnu Republiku.

Slovenská republika po rozdelení ČSFR  požiadala o členstvo a zároveň potvrdila Listinou o akceptácii zo dňa 26. januára 1993, že „akceptuje členstvo v EBOR na základe podmienok stanovených Rezolúciou číslo 33 Radou guvernérov, prijatou 15. januára 1993 a že akceptuje vo vzťahu k svojmu zákonu Dohodu o založení EBOR“. 

Za ministerstvo financií Slovenskej republiky bola vládou SR podľa uznesenia č. 815 zo dňa 25. 11. 1998 za guvernérku EBOR vymenovaná Brigita Schmögnerová, toho času ministerka financií SR.

V súvislosti s podaním demisie Brigity Schmögnerovej na funkciu ministra financií SR dňa 28. januára 2002 a následným vymenovaním Františka Hajnoviča do tejto funkcie, je nevyhnutné vykonať personálne zmeny, t.j. odvolať Brigitu Schmögnerovú z funkcie guvernérky EBOR a vymenovať namiesto nej nového zástupcu. Za nového guvernéra EBOR je navrhnutý František Hajnovič, minister financií SR.